અહીં રસપ્રદ વાત એ છે કે નિર્ણય લેવાનો હતો ત્યારે મૂળ મૈસુર રાજ્યના વોક્કાલિગામાં વિરોધ થયો હતો ખરો. વોક્કાલિગા સમાજની બેઠક પણ બોલાવાઈ હતી અને ચિંતા વ્યક્ત કરાઈ હતી કે ત્રણ પ્રદેશને ભેગા કરીને કર્ણાટક બનશે તો લિંગાયતોની સંખ્યા વધી જશે. હૈદરાબાદ સ્ટેટમાં લિંગાયતની વસતિ વધારે હતી, તે ભળે એટલે વોક્કાલિગાનું વર્ચસ ઘટે. તે વખતે કોંગ્રેસના નેતા કે. હનુમંથૈયા હતા. તેઓ વોક્કાલિગા હતા, પણ આઝાદીની ચળવળમાં ભાગ લેનારા જૂની પેઢીના રાષ્ટ્રવાદી નેતા હતા. તેમણે કહ્યું કે જ્ઞાતિ અને રાજકીય ગણતરીથી કર્ણાટકની એકતાનો વિરોધ કરશો તો કન્નડ લોકો આપણને કદી માફ નહી કરે.